**Пабуджальныя сказы**

*Свяцкая Галіна Аркадзьеўна,*

*настаўнік пачатковых класаў*

*ДУА «Вілейская гімназія “Логос”»*

***Мэта:*** фарміраванне ўмення адрозніваць пабуджальныя сказы ад апавядальных і пытальных.

***Задачы:***

– вучыць будаваць пабуджальныя сказы, правільна іх інтанаваць;

– практыкаваць у пастаноўцы знакаў прыпынку ў канцы сказа ў залежнасці ад мэты яго выказвання;

– выхоўваць навыкі бяспечных паводзін на дарозе.

***Абсталяванне:*** малюнак трохкаляровага святлафора; індывідуальныя двухбаковыя сігнальныя карткі (зялёны і чырвоны колеры); індывідуальныя карткі з выявай Святлафора і пустымі 3 акенцамі, каляровыя алоўкі.

***Ход урока***

**I. Арганізацыйны момант.**

– Адгадайце, хто сёння завітаў да нас у госці. *(Настаўнік чытае загадку В. Жуковіча пра святлафор.)*

Ці бачылі такое вы:

сваіх вачэй мяняю колеры

і размаўляю я вачыма,

са мной спрачацца немагчыма.

Вам памагаю з даўніх пор,

а назву маю ...

– Сёння да нас завітаў Святлафор, які захацеў паўдзельнічаць і на ўроку беларускай мовы, а не толькі на ўроку «Асновы бяспекі жыццядзейнасці». *(На працягу ўрока настаўнік ацэньвае правільнасць адказаў вучняў пэўным колерам Святлафора.)*

– Нагадайце, для чаго прызначаны святлафор? *(Святлафо́р – прылада сігналізацыі, прызначаная для рэгулявання руху людзей, аўтамабіляў.)*

– Дзе яшчэ можна сустрэць святлафоры? *(На чыгунцы, у метро, на стаянках аўтамабіляў, на берагах судаходных рэк і мораў.)*

– Што абазначае на вуліцы для нас кожны з трох колераў святлафора. *(Чырвоны – «Стой», жоўты – «Увага» і зялёны – «Ідзі».)*

– А мы на ўроку будзем карыстацца святлафорам – двухбаковай карткай з зялёным і чырвоным колерам. Зялёны колер сігнала для нас будзе абазначаць – «Так», чырвоны – «Не». Давайце праверым з дапамогай сігналаў ваш настрой на працу. Будзем адпачываць? («Не»). Згодны добра папрацаваць? («Так».)

**II . Актуалізацыя ведаў.**

**2.1. Гульня «Так – не»** (з выкарыстаннем святлафораў).

– Сказы складаюцца з гукаў.

– Сказ выражае закончаную думку.

– У апавядальным сказе выражаецца пытанне.

– Па мэце выказвання сказы падзяляюцца на апавядальныя, пытальныя, пабуджальныя.

– У канцы пытальнага сказа ставіцца пытальнік.

– У сказе можа выражацца паведамленне, пытанне, просьба, загад.

– Малайцы. Святлафор задаволены.

– Якія сказы па мэце выказвання мне спатрэбіліся для гульні (Апавядальныя.)

**III. Вывучэнне новага матэрыялу.**

**3.1. Чыстапісанне.**

*Фф Фі Фа Фо Фы фл аф фе*

*флікер фара шафёр шаша*

– Якой тэмай можна аб’яднаць словы ў другім радку? *(Правілы паводзін на дарозе.)*

– Для чаго патрэбна выконваць правілы дарожнага руху? *(Каб зберагчы здароўе і жыццё людзей, парадак руху на вуліцы.)*

– Вусна складзіце пытальны сказ са словам *флікер*. Які знак прыпынку вы паставіце ў канцы сказа на пісьме?

– Складзіце апавядальны сказ са словам *шаша*. Які знак прыпынку вы паставіце ў канцы гэтага сказа?

– Прачытайце словы, складзіце з іх сказ і запішыце яго:

*дарожнага, саблюдай, руху, правілы*

– Што выражаецца ў сказе, які вы запісалі? *(Загад або просьба.)*

– Які знак прыпынку вы паставілі ў канцы сказа? *(Клічнік, кропку.)*

– Святлафор наш разгубіўся. Ён запаліў нам жоўты сігнал.

– Чаму клічнік? *(Важна звярнуць увагу на загад, прымусіць выканаць правілы.)*

– А калі паставіць кропку? Што будзе выражаць сказ? *(Сказ будзе выражаць не загад, а просьбу ці параду.)*

– Ці можна з дапамогай двух гэтых сказаў пабудзіць чалавека да дзеяння? *(Так.)* Святлафор намі вельмі задаволены. Ён запаліў нам зялёнае святло.

– Якія сказы па мэце выказвання мы ведаем? *(Апавядальныя і пытальныя сказы).*

*(Настаўнік прымацоўвае назвы тыпаў сказаў насупраць зялёнага колеру святлафора, а насупраць чырвонага прымацавана адваротнай стараной картка «пабуджальныя сказы»).*

– Але Святлафор не ведае тэму ўрока. Ён запаліў нам чырвоны сігнал. Дапамажыце яму.

– Знайдзіце, пра якія яшчэ сказы па мэце выказвання мы будзем гаварыць сёння на ўроку. *(Сёння мы будзем вывучаць пабуджальныя сказы.)* *(Картка «пабуджальныя сказы» адкрываецца.)*

– Якія задачы мы будзем вырашаць на ўроку? Аб чым нам трэба даведацца? *(Вучні праноўваюць задачы ўрока. Настаўнік прымацоўвае да дошкі карткі насупраць жоўтага колеру).*

– Задачы ўрока: даведацца, чым адрозніваюцца пабуджальныя сказы ад пытальных і апавядальных; якія знакі прыпынку ставяцца ў канцы пабуджальных сказаў; як трэба вымаўляць пабуджальныя сказы.

– Калі мы здолеем выканаць пастаўленыя задачы, то Святлафор зноў запаліць для нас зялёнае святло. У гэтым нам зноў дапаможа падручнік.

**IV. Замацаванне вывучанага матэрыялу.**

**4.1. Работа з правілам (с. 56).**

– Прачытайце правіла. Якія сказы называюцца пабуджальнымі?

– Якія знакі прыпынку могуць стаяць у канцы пабуджальных сказаў?

**4.2. Выкананне практыкавання 87 (с. 56).**

– Паслухайце верш. Да чаго заклікае аўтар?

– Чаму трэба быць уважлівымі на шашы?

– Якія сказы ўжываюцца ў вершы?

– Якія знакі прыпынку стаяць у канцы сказаў? Чаму?

– Спішыце першы і другі сказы. Падкрэсліце словы, у якіх выражаецца парада. Звярніце ўвагу на загаловак верша. Чаму аўтар паставіў клічнік?

– Якім сказам з’яўляецца загаловак верша? Чаму вы так думаеце?

– Як вызначыць, кропку ці клічнік трэба ставіць у канцы сказа?

– Мы выканалі адну з пастаўленых задач, але Святлафор запаліў для нас чырвонае святло. Што значыць чырвоны колер на святлафоры? *(Стой!)*

– Зараз мы павінны прыпыніць нашу працу і адпачыць.

**Фізкультхвілінка**.

**4.3. Работа з рубрыкай «Завяжы вузялок!» (с. 56).**

– Святлафор запаліў для нас жоўтае святло. Што гэта значыць? *(Увага!)*

– Для таго, каб рухацца далей, мы павінны зазірнуць у рубрыку «Завяжы вузялок!».

**4.4. Выкананне практыкавання 87 (с. 56).**

– Як правільна інтанаваць пабуджальныя сказы?

– У якіх словах верша заключаецца пабуджэнне да дзеяння?

– Як вы будзеце іх чытаць? Падрыхтуйцеся да самастойнага чытання. *(Настаўнік выклікае чытаць верш 2–3 вучняў. Абмеркаванне рэзультатаў чытання верша.)*

**V. Падвядзенне вынікаў урока.**

**5.1. Выкананне практыкавання 88 (с. 57*)*** *(Работа ў парах.)*

– Прачытайце, якія пабуджальныя сказы ў вас атрымаліся?

– Што яны выражаюць? Якія знакі прыпынку вы паставіце ў канцы? Ці можна паставіць іншы знак? Дакажыце.

– Запішыце 2 сказы на выбар.

– Для каго гэта заданне было лёгкім, пакажыце зялёны колер. Каму было складана – чырвоны.

**5.2. Выкананне практыкавання 89 (с. 57)** *(Самастойна, потым узаемаправерка).*

– Для каго гэта заданне было лёгкім, пакажыце зялёны колер. Каму было складана – чырвоны.

**VI. Дамашняе заданне.**

Практ. 90 с. 58, правіла, с. 56.

**VII. Падвядзенне вынікаў урока.**

– Якія задачы мы вырашалі на ўроку? Ці здолелі мы з імі справіцца? *(Вучні паказваюць колер сігнала індывідуальнай карткай.)*

– Святлафор запаліў для вас зялёнае святло. Як вы лічыце, што гэта значыць?

**VIII. Рэфлексія «Святлафор».**

*Вучні на асобных картках замалёўваюць акенца ў выяве Святлафора пэўным колерам:*

– Зялёны колер: усё зразумела, задаволены сваёй працай.

– Жоўты: трэба папрацаваць, амаль усё атрымалася.

– Чырвоны: тэма складаная, патрэбна дапамога.